《南山赏梅分韵得观字》
宋代·赵必象

老梅百窠霸骚坛，峥嵘铁骨傲岁寒。
千枝万枝冻欲槁，一岁两岁春尚悭。
愁闻羌雏吼玉笛，羞见公子驮金鞍。
芳魂久嫁逋仙去，怨云恨雨迷孤山。
憔悴独醒者，纳交惟芷兰。
江南穷诗人，鄙哉弟山礬。
甚而含毫吮墨之俗子，或比之粉面之何郎、玉肌之阿环。
梅岁酷怕渠点涴，所以未破冰雪颜。
与其玉堂兮金屋，孰若竹篱茅舍幽且閒。
与其状元兮宰相，孰若收香敛华林壑间。
逆知梅意同我意，诗人合作如是观。

作者简介：赵必象字玉渊，东莞人。生于宋理宗淳佑五年，卒于元世祖至元三十一年，年五十岁。咸淳元年，（公元一二六五年）与父崇同登进士。初任高要尉，摄四会令，再任南康丞文天祥开府惠州，辟摄惠州军事判官。入元，隐居温塘村。工诗，体格清劲，有复瓿集六卷，为诗二卷，长短句一卷，杂文二卷，附录一卷，《四库总目》传于世。